Пры ўсёй шматаблічнасці выяўленчага мастацтва Беларусі рэй у ім па-ранейшаму вядуць творцы, якія абапіраюцца на базавыя каштоўнасці рэалістычнай школы. Таму цалкам лагічным падаецца прысутнасць у экспазіцыі карцін Уладзіміра Тоўсціка і Уладзіміра Кожуха. Гэтым майстрам не ўласцівыя стылёвыя і сэнсавыя хістанні. Кожны з іх глыбока і мэтанакіравана распрацоўвае пэўнае кола тэм і сюжэтаў. Гэта сітуацыя, калі сюжэтаў няшмат, а духоўная прастора — велізарная. У нейкай ступені гэта меркаванне можна аднесці і да Аляксандра Грышкевіча, Андрэя Задорына, Валерыя Шкарубы.